## Educació autoritza dos centres educatius de Manises a retardar l’inici del curs escolar perquè l’Ajuntament finalitze les obres

*** L’Ajuntament de la localitat va sol·licitar este dilluns el retard per a iniciar el curs amb normalitat i ha de proposar l’ampliació del calendari
* El CEIP Benjamín Benlloch començarà les classes el 12 de setembre i el CEIP Félix Rodríguez de la Fuente, el 18 de setembre**

La Conselleria d’Educació, Cultura, Universitats i Ocupació ha autoritzat el retard de l’inici del curs escolar en dos centres educatius de Manises a petició de l’Ajuntament de la localitat.

L’Ajuntament de Manises va sol·licitar este dilluns a la Conselleria d’Educació este retard per a disposar del temps necessari per a finalitzar les obres de rehabilitació i adequació en les instal·lacions, que corresponen al consistori, i que l’alumnat puga incorporar-se a les aules amb total normalitat.

En concret, l’alumnat del CEIP Benjamín Benlloch començarà les classes el 12 de setembre i el del CEIP Félix Rodríguez de la Fuente, el 18 de setembre.

La Conselleria d’Educació, després de la visita de tècnics als dos centres, ha lamentat que l’Ajuntament de Manises haja comunicat esta incidència tan tard i en una data tan pròxima a l’inici de curs, ja que és conscient que les famílies han d’organitzar-se per a facilitar la conciliació.

Així mateix, la Conselleria reclama a l’Ajuntament de Manises agilitat en la finalització dels treballs en els dos centres per a poder iniciar el curs en les dos noves dates autoritzades.

D’altra banda, l’Ajuntament de Manises ha de fer una proposta d’ampliació del calendari escolar amb la finalitat de recuperar els dies lectius que es perden en endarrerir l’inici del curs.

La resta d’alumnat de la Comunitat Valenciana començarà el curs amb normalitat el 9 de setembre, tal com estava previst en el calendari escolar.

Fecha: 03/09/2024